

VENDIM
Nr.585, datë 5.9.2007

PËR MIRATIMIN E MARRËVESHJES, NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË REPUBLIKËS SË SLLOVENISË, PËR BASHKËPUNIMIN PËR ZHVILLIM

Në mbështetje të nenit 100 të Kushtetutës dhe të neneve 17 e 23 të ligjit nr.8371, datë 9.7.1998 “Për lidhjen e traktateve dhe marrëveshjeve ndërkombëtare”, me propozimin e Ministrit të Punëve të Jashtme, Këshilli i Ministrave

VENDOSI:

Miratimin e marrëveshjes, ndërmjet Këshillit të Ministrave të Republikës së Shqipërisë dhe Qeverisë së Republikës së Sllovenisë, për bashkëpunimin për zhvillim.
Ky vendim hyn në fuqi menjëherë.

KRYEMINISTRI
Sali Berisha

MARRËVESHJE 
MBI BASHKËPUNIMIN PËR ZHVILLIM NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË REPUBLIKËS SË SLLOVENISË

Këshilli i Ministrave i Republikës së Shqipërisë dhe Qeveria e Republikës së Sllovenisë, këtu të quajtura “Palët”,
duke marrë parasysh udhëzimet e Komitetit të Asistencës për Zhvillim të OECD-së (DAC), marrëdhëniet bashkëpunuese të Bashkimit Europian dhe shteteve të Ballkanit Perëndimor dhe Europës Lindore (këtu quhen “Rajoni”) dhe marrëveshjet kuadër ekzistuese, dhe duke riafirmuar përpjekjet e komunitetit ndërkombëtar në zonë,
duke vënë re rëndësinë e një qëndrimi rajonal për zhvillimin, duke synuar në kontributin për paqe, siguri, përparim dhe stabilitet në rajon,
duke synuar themelimin e një marrëdhënieje kontraktuale ndërmjet Republikës së Shqipërisë dhe Republikës së Sllovenisë, bazuar në partneritet dhe transparencën e bashkëpunimit për zhvillimin, me objektivin e kontributit për zhvillimin ekonomik dhe orientimit europian të Republikës së Shqipërisë,
kanë rënë dakord si më poshtë:

Neni 1
Objektivat

Fushat e synuara të bashkëpunimit për zhvillimin janë si më poshtë:
a)Modernizimi i infrastrukturës, rehabilitimi, përmirësimi dhe mbrojtja e ambientit, dhe aftësi e përmirësuar për të vepruar në raste të fatkeqësive natyrore dhe të tjera;
b) Nxitja e investimeve prodhuese;
c) Modernizimi i administratës publike dhe vetëqeverisja lokale;
d) Mbështetja për ndërtimin e institucioneve demokratike;
e) Mbështetja për shtetin ligjor;
f) Mbështetje për përmirësimet në politikën sociale;
g) Inkurajim i zhvillimit ekonomik;
h) Mbështetje për arsimin dhe trajnimin profesional të potencialeve administrative dhe shkencore;
i) Dhënia e bursave;
j) Mbështetje për zhvillimin në fushën e arsimit, trajnimit dhe çështjeve të rinisë, veçanërisht në kuadrin e programeve multilaterale të bashkëpunimit;
k) Trajnimi dhe edukimi i burimeve njerëzore, administrative dhe shkencore për pjesëmarrjen në kërkimet europiane dhe programet e zhvillimit, veçanërisht në programet e Programit Kuadër të 6-të të BE-së;
l) Pjesëmarrje në projektet e përbashkëta, të regjistruara nga organizatat sllovene brenda kuadrit të kërkimeve europiane dhe programeve, me theks të veçantë mbi trajnimin dhe punën kërkimore dhe në Slloveni,
m) Mbështetje për trajnimin e personelit të administratës shtetërore me qëllim përafrimin me BE-në;
n) Reforma në financat publike.
Format e veçanta të bashkëpunimit për zhvillimin që bazohen në këtë marrëveshje përfundohen në memorandume bashkëpunimi që përfundon ndërmjet zotëruesve ose kontraktorëve të projekteve dhe programeve dhe përfituesit në Republikën e Shqipërisë.

Neni 2
Fondet

Brenda kuadrit të bashkëpunimit të zhvillimit, Republika e Sllovenisë i jep Republikës së Shqipërisë asistencë për zhvillimin që përcaktohet nga vlera e programeve dhe projekteve të planifikuara në bazë të memorandumeve që përmenden në nenin 1 të saj.
Iniciativa për ekzekutimin e një programi ose projekti të veçantë merret ose nga Komiteti i Përbashkët i përmendur në nenin 6 të këtushëm ose nga zotëruesit apo kontraktorët individualë të një aktiviteti ose projekti të caktuar zhvillimi.

Neni 3
Vlerësimi dhe monitorimi

Në vlerësimin dhe monitorimin e programeve dhe projekteve të zhvillimit, Palët përmbushin kriteret dhe procedurat e zbatuara nga Bashkimi Europian.

Neni 4
Përputhshmëria  me politikat e Komunitetin Europian

Në zbatimin e kësaj marrëveshjeje, Republika e Sllovenisë respekton detyrimet e saj që rrjedhin nga acqui-s e Bashkimit Europian.
Projektet dhe aktivitetet e financuara në bazë të programit të asistencës për zhvillimin përputhen me politikat e Bashkimit Europian, duke përfshirë ato në lidhje me mbrojtjen e ambientit, barazinë gjinore, transportin, rrjetet transeuropiane (TREN) konkurrencën, si dhe prokurimin publik.

Neni 5
Bashkërendimi me donatorë të tjerë

Palët bien dakord që vende të tjera dhe/ose organizata ndërkombëtare si nga sistemi i zhvillimit të OKB-së dhe të tjera, si dhe institucione të tjera bashkëpunimit rajonal mund të marrin pjesë në mbështetjen financuese për zbatimin e projekteve dhe aktiviteteve në bazë të kësaj Marrëveshjeje.
Mbështetja financiare nga partnerët e tjerë nuk kalon 90 për qind të vlerës së përgjithshme të projektit.

Neni 6
Komiteti i përbashkët

Një Komitet i Përbashkët ngrihet për të propozuar prioritetet, programet dhe projektet e bashkëpunimit ndërkombëtar të zhvillimit, duke marrë parasysh vlerësimin e projekteve dhe programeve të bashkëpunimit për zhvillimin që tashmë janë përfunduar. Komiteti i Përbashkët përbëhet nga dy anëtarë nga secila Palë.
Për Qeverinë e Republikës së Sllovenisë, anëtarët e Komitetit të Përbashkët emërohen nga Ministri i Punëve të Jashtme dhe për Këshillin e Ministrave të Republikës së Shqipërisë nga Ministri i Financave dhe Ministri i Ekonomisë, Tregtisë dhe Energjetikës.

Neni 7
Pengesat dhe forca madhore

Në rastin e pengesave në zbatimin e kësaj Marrëveshjeje për shkak të forcës madhore, të njohur nga Palët, (si lufta, trazira civile ose fatkeqësi natyrore), palët mund të bien dakord për pezullimin e përkohshëm të programeve dhe projekteve që po zbatohen.

Neni 8
Zgjidhja e mosmarrëveshjeve

Mosmarrëveshjet në lidhje me zbatimin e kësaj Marrëveshjeje zgjidhen nëpërmjet kanaleve diplomatike.

Neni 9
Amendimet

Palët mund të amendojnë këtë Marrëveshje. Çdo amendim i tillë hyn në fuqi në pajtim me procedurën e parashikuar në nenin 10, paragrafi 1.

Neni 10
Hyrja në fuqi

Kjo Marrëveshje hyn në fuqi me marrjen e njoftimit të fundit nga dy njoftimet me të cilat Palët njoftojnë njëra-tjetrën që procedurat e tyre të brendshme që kërkohen për hyrjen e saj në fuqi janë përfunduar.
Kjo marrëveshje lidhet për një periudhë të pacaktuar kohe, nëse një Palë nuk e prish atë me njoftim me shkrim nëpërmjet kanaleve diplomatike. Marrëveshja pushon së zbatuari gjashtë muaj pas marrjes së një njoftimi të tillë.
Bërë në _______ në dy kopje origjinale në gjuhën angleze.

